Jamski sustav Kita Gaćešina – Draženova puhaljka prelazi duljinu od 30 km (30.654 m)

Piše: Aida Barišić. Fotografije: Ana Bakšić, Aida i Teo Barišić

Nakon što je listopadu 2010. godine najdulji hrvatski Jamski sustav Kita Gačešina – Draženova puhaljka istražen u duljini 20 km, čime je pretekao duljinu poznate Postojnske jame u Sloveniji (20,5 km) i postao najdulji sustav u Dinarskom kršu, pet godina poslije Jamski sustav KG – DP prelazi duljinu od 30 km (30.654 m).

23.6.2015. godine napunilo se punih 11 godina od otkrića donjeg ulaza u ovaj jamski sustav.

Kronologija istraživanja od 21.-27.6.2015.

21. – 27.6.2015. SO Velebit & SD Velebit, Zagreb

Ekipa u sastavu Ana Bakšić, Tanja Šinko, Stjepan Dubac i Marko Rakovac u nedjelju, 21.6.2015. ulaze u Kitu Gaćešinu, spavaju i istražuju na trećoj etaži u Imberlanom kanalu, kanalu Čipi čips i Bijelim zastavama, na dubini od 450 m od donjeg ulaza. U četvrtak, 25.6.2015. su se vratili na drugu etažu, gdje su im se na Trulom bivku pridružili Nenad Suvajac, Edo Vričić i Darko Španja. U okolici bivka, u dvorani Kimoja istražuju novi, Hrustavi kanal, a potom prečkajući iznad Vjeverice, ulaze u dugi, prostrani kanal kojeg nazivaju „Kita u Velebita”. U 6 dana u podzemlju nacrtalo/istražilo se nova 1.242 m.

24. – 27.6.2015. SO Sveti Mihovil, Šibenik

Ekipa u sastavu Ana Kardum, Marijana Klisović, Aida i Teo Barišić ulaze u Kitu Gaćešinu u srijedu, 24.6.2015., spavaju i istražuju pod Šibenskim kanalom, iza nedavno pronađenih stotinjak metara vertikale i na dubini od 430 metara od donjeg ulaza pronalaze, dugi uzlazni kanal PriZemlje i AlJezzera, kojim dolaze 82 m od ranije istraženog dijela Jame pod imenom Blatančić. U 3 dana u podzemlju nacrtalo/istražilo se nova 336 m.

U ovom ukupno 104. istraživanju po redu od 21.-27.6.2015. ukupno je kartirano 1.578 novih metara što je jedno od najuspješnijih istraživanja u 11 godina istraživanja Jamskog sustava.

Obje ekipe imale su sreću da su naišle na duge, prostrane kanale čime je ova izuzetna Jama na najbolji način nagradila dugogodišnji trud hrvatskih speleologa.

KG – DP u brojkama:

30.654 m duljine

737 m dubine

104 istraživanja

U 2015. godini je ukupno bilo 6 istraživanja i kartirano je 2.852 m ili prosječno 475 m po istraživanju.

Samo ovim istraživanjem Jamski sustav KG – DP je na listi najduljih objekata našeg planeta, preskočio punih 10 mjesta i danas je 139. špilja po duljini u svijetu.